古劍歌
作者：呂本中
朝代：宋

paragraphs: 寒江九月雷殷空，落日倒射千山紅。
江頭樹木半傾倒，袞袞不盡洪濤風。
風中有物如長戟，電光忽来傾霹靂。
雨罷晴開不復知，乃是潛蛟倚長石。
蒼皮半卷頗飛動，澁蘚中開欲跳擲。
青熒野火下絕水，夭矯長烟轉空壁。
天生神物有時出，歲月飄流爲誰得。
銅花欲盡秋水渾，尚有千年妖血痕。
向来天地亦兒戲，俄頃變怪徒紛紜。
君不見豐城之來亦不久，寶氣何爲上牛斗。